Lesersbrief: Museum se taalbeleid verbaasDr. Conrad Steenkamp van die Afrikaanse Taalraad. (Foto: Twitter) Dr. Conrad Steenkamp, uitvoerende hoof van die ATR, skryf: Die Afrikaanse Taalraad (ATR) vind dit moeilik om te verstaan hoekom die Nasionale Museum in Bloemfontein die gebruik van Afrikaans en Sotho in amptelike dokumente en publikasies wil uitskakel. In die lig van die enorme geesdrif vir die Internasionale Jaar vir Inheemse Tale, verwag mens die museum sou meertaligheid wou uitbrei pleks van dit te verminder. Die museum se bestaande taalbeleid plaas Engels heeltemal te sterk op die voorgrond en skep terselfdertyd struikelblokke en voorwaardes vir die gebruik van Afrikaans en Sotho. Hierdie sentraalstelling van Engels sluit uit. Dit ondermyn die inheemse tale van die land en moet geproblematiseer word. Die slegs-Engels-besluit kom egter al ŉ lang pad en die Taalraad stel voor dat die museum se bestaande taalbeleid met die medewerking van professionele taalkundiges hersien word. ŉ Hersiening wat steun op ŉ deeglike taaloudit en op ŉ deelnemende wyse plaasvind, sal help om die museum in die plaaslike gemeenskappe te veranker sonder om wyer nasionale of internasionale toegang te verhinder. Die Taalraad vra dus graag of die museum bereid sal wees om ŉ meertalige delegasie te ontvang om oor hierdie kwessie te vergader.